
אני לדודי ודודי לי
   הרב יאיר דרייפוס

מחשבות על ח"י אלול
"ויום המוות מיום הוולדו"
בבואנו לעסוק בח"י אלול, יום הולדתם של המאורות הגדולים, הבעל שם טוב והאדמו"ר הזקן, עולה מאליה השאלה: למה יום ההולדת הוא יום שמח?

'וְיוֹם הַמָּוֶת מִיּוֹם הִוָּלְדוֹ'
 – יום מיתתו של אדם גדול מיום לידתו, למה? שביום שנולד בו אין אדם יודע מה מעשיו, אבל כשמת מודיע מעשיו לבריות. הווי, 'יוֹם הַמָּוֶת מִיּוֹם הִוָּלְדוֹ' אמר ר' לוי: משל לשתי ספינות שהיו פורשות לים הגדול, אחת יוצאת מן הלמין (– נמל), ואחת נכנסת ללמין. זו שיוצאת היו הכל שמחין בה, זו שנכנסת לא היו הכל שמחין בה. פִּקֵחַ אחד היה שם, אמר: חלופי הדברים אני רואה כאן! זו שהיא יוצאת מן הלמין, לא היו הכל צריכים לשמוח, שאינן יודעין באיזה פרק היא עומדת ומה ימים מזדווגין לה ומה רוחות מזדווגות לה. וזו שנכנסת ללמין, היו הכל צריכין לשמוח, לפי שהם יודעים שנכנסת בשלום ויצאה בשלום מן הים. כך אדם: נולד – מונין לו למיתה. מת – מונין לו לחיים
.
ע"פ ר' לוי במדרש צריך היה לומר הפוך: כאשר אדם סיים את חייו, עבר במים סוערים, אזי צריך לשמוח. לחילופין, כאשר אדם נולד הכל מסתורי. לא ידוע מה יהיה ומה יעלה בגורלו, ויש מקום לדאגה. ואף על פי כן, אצל החסידים והאדמו"רים יום ההולדת הוא יום שיש לציין אותו.
 א. מיארצייט להילולה

שאלה זו מביאה אותי למחשבות בכל מיני כיוונים, אביא כמה מהן כאן:

פרספקטיבת האדם, ציר זמן חייו, מופנה קדימה. הוא מתכנן תוכניות ובונה שאיפות, תמיד חושב לאן יגיע וכיצד להתקדם עוד, תוך התקדמות לכיוון יום מיתתו. הרמב"ם משבח אדם שמת בתשובתו, כיוון שהמוות הוא הרגע הקובע את גורלו של האדם כאן בעולם, כמו גם את גורלו בעולם הנצח. במצב כזה, ממילא היארצייט הופך להילולא.

יום הלידה מכוון אותנו למשהו אחר, פרספקטיבה אחרת: לחוות את יום הלידה. ככל שמעמיקים קדימה, כך גם להעמיק את השיבה לעבר, למקור; זו נקודה שקודם היות. יום זה משמש כמצפן אשר לאורו האדם מכוון את חייו.

יום הלידה מתחבר למושג האמא, אשר מסמלת את ה"מאין באת". לדוגמה, מגיע האדם לגיל בו הוא יכול לעשות משהו, כבר יש לו אי אלו הישגים, אך כאשר הוא חוזר לאמו עם מה שהשיג הוא מקבל מעין תנועת ראש כזאת של "בסדר... נו..?". לאם יש זווית ראיה אחרת; היא רואה את ההתחלה, את השורש של האדם, ולכן יש לה את המבט הראשוני, שיכול ללוות אותו ולתת לו את הכיוון והפרופורציה. הנקודה של הלידה משנה את כל ההקשר – זו כבר לא תנועה קדימה בלבד, אלא בחינה ביחס למקור. היא משמשת נקודת השוואה ביחס למצב כיום: האם אני מזייף? האם הגעתי למקום טהור?

ידוע שמידת הרחמים משוייכת לאם. יש איזו שאיפה להתכנס שוב לשליה, להתפרק מהחומרים ולהתחיל הכל מחדש. זה מתחבר גם ליום הכיפורים, בסוגיה שלמדנו זה עתה: החזרה, הציורית קצת, לכל מה שהצטבר, לשם ההתחלה המחודשת.

יום הלידה מחזיר אותנו לנקודת ההתחלה. השאלה המשמעותית בהקשר של יום הלידה, איננה מה אעשה בשנה הבאה, אלא היכן אני בעולם – זו השאלה שמעסיקה אותי כיום.

בעבר הייתי מלא תוכניות כל הזמן: נגמרה שנה ומתחילה שנה, כעת אראה מה יהיה בשנה הבאה, מה אעשה כך, ומה אעשה אחרת... הייתי בונה מערך שלם של תוכניות.
היום, כאמור, אני מתחבר לדיבורים אחרים. אני חש היום שהדיבורים היותר נכונים, יותר עמוקים, הם: כיצד להגיע ליותר נהרה, יותר שקיפות, יותר הארה, בשאלה: היכן אני בעולם? מה אני עושה כאן? איפה אני נמצא כיום? זאת שאלה מאוד רצינית, מאוד ממשית, נסיון להשיב על שאלת ה"אייכה?". זה רציני, מפני שאם אדם זוכה להארה בנקודה הזאת זה יכול לשנות אותו, להביא אותו לנייחא, לשבתיות, כיוון שדווקא הפרספקטיבה הלא-תכליתית הזאת, יכולה לפקוח את העיניים.

ב. אלול של אהבה

כידוע, יש כל מיני חודשי אלול. יש אלול של יראה, כמו שאני גדלתי בו – היראה של בעלי המוסר, של החשבון, של הבכי... מישהו סיפר לי פעם סיפור, אולי בתור הלצה, אולי ראה זאת בעיניו או שהיה כזה בעצמו, ואתם אפילו לא תבינו על מה אני מדבר: בחור ישיבה בחודש אלול, רואה את ה"שערי-תשובה" פתוח לפניו, וחוזר, בהגיה יידישאית: "העיקר השלישי – היגון, העיקר השלישי – היגון, העיקר השלישי – היגון..." תוך שהוא מתנדנד קדימה ואחורה. כך הוא היה מציין את ראש השנה.
אלול בעולם הישיבות היה פחד גדול – "דגים שבים רועדים". אבל ישנו גם אלול אחר, אלול של "המלך בשדה", או בלשון האדמו"ר הזקן:

משל למלך, שקודם בואו לעיר יוצאין אנשי העיר לקראתו ומקבלין פניו בשדה, ואז רשאין כל מי שרוצה לצאת להקביל פניו, והוא מקבל את כולם בסבר פנים יפות ומראה פנים שוחקות לכולם, ובלכתו העירה הרי הם הולכים אחריו
.
"אני לדודי ודודי לי" – זהו אלול של אהבה, אלול של זיווג, אלול שבו הקב"ה מרעיף עלינו חמלה, אהבה, רחמים. מרוב אהבתו מרעיף בלי די. על רקע זה מסביר האדמו"ר הזקן את האימה של יום כיפור: שלא כמו אצל בעלי המוסר, זו אימה הנובעת מרוב השפע והגודש שהאדם מקבל, מכך שהוא נטהר, מכך שנסלח לו. הוא לא יכול להחזיק מעמד ונתקף באימה: האם הוא יענה לחסד הזה? האם יהיה מסוגל להכיל אותו? האם יהיו לו כלים לאורות הללו..?
בניגוד לעמדת בעלי המוסר, שאדם צריך לחתור לשלמות, ובחודש אלול באה לידי ביטוי החתירה שלו לשלמות, הגישה החסידית היא שדווקא הוויתור של האדם על השלמות שלו, דווקא הודאתו בחוסר האונים שלו וההבנה שהקב"ה יקבל אותו כפי שהוא – חסר אונים, יוצרת עמדה מאוד מעודדת. כאשר אדם מקבל את עצמו עם הפגמים והמומים שלו, זה לא ויתור על האחריות, זה לא ויתור על הכובד של הקיום אדרבא, הכובד של הקיום הוא בעצם האשליה:
חידלו לכם מן האדם אשר נשמה באפו כי במה נחשב הוא

זו עמדה שמעצימה את המוטיבציה, אני לא עומד למבחן, הקב"ה מקבל אותי כפי שאני. יש כאן נקודה מאוד עמוקה: אם אדם באמת חש בעמקי הנפש שה' מקבל אותו בעמדה של "אני לדודי ודודי לי" – חודש אלול הופך לחודש של חיזור, חודש של אהבה. החיזור מגיע לשיאו ביום הכיפורים, שבו בנות ישראל היו יוצאות וחולות בלבן בכרמים
. תיאור כזה של יום הכיפורים נשמע מופרך לחלוטין בעולם בו אנו חיים כיום, אבל זאת הנקודה של האהבה – האהבה של הזיווג.

אֲנִי לְדוֹדִי וְדוֹדִי לִי
.
מה פרוש הדבר? המלך בשדה. כל אחד מקבל את פניו בסבר פנים יפות. כל מי שרוצה להקביל פניו יכול לצאת. ואת המשמעות של זה במובן הקיומי, האישי, אמשיל לכם בצורה מאוד חריפה:

אני אומר כעת תורה, ועולה השאלה מאיזה מקום אני אומר את הדברים: ישנן תקופות בהן אני מאוד מנסה להוכיח משהו, אני רוצה להוכיח שאמרתי משהו משמעותי, וכתוצאה מכך אני לפעמים אפילו משכנע את עצמי שמי ששומע אותי ישמע משהו, ויהיה לי טוב מזה. זה תמיד מסבך וממלכד, מפני שנוצרת תלות לא בריאה.

לחילופין, אם אני מרגיש שהדברים נאמרים ללא שיפוט חיצוני, שאני רצוי, אהוב ומקובל, שמקבלים אותי כפי שאני, עם הבעיות והבאגים – אינני רוצה להוכיח שום דבר לאף אחד. אני יודע שכולם מסתכלים עלי כך, וזה בעצמו משחרר את הדיבור, מעמיק את כנותו. אני נשאר אני, ולא מנסה להוכיח דבר לאף אחד.
ג. רוצים שיאהבו אותנו

כולנו רוצים שיאהבו אותנו. לא במובן הנאיבי – סתם שיאהבו אותי, אלא משהו הרבה יותר עמוק. זאת שאיפה למקום שבו מקבלים אותי ואני רצוי בלי שום תנאים – ככל שאני יותר בעייתי, יותר אוהבים אותי, וככל שאני עוד יותר בעייתי, עוד יותר מחבקים אותי. מהמקום הזה אפשר לפרוח, אפשר לדבר חופשי, אפשר ליצור, אפשר להיות מלא אנרגיות.

והנמשל מאוד ברור. אנחנו צריכים להגיע לאלול, ולהרגיש שהקב"ה באמת מקבל אותנו, את החילוניים, את הדתיים, את הסוטים, את המעצבנים ואפילו את הלא מעצבנים... הוא באמת מקבל אותנו, שהרי העולם שלו. כולנו שלו. גם מה שנראה לנו כבחירה, בעצם איננו בחירה. הבחירה היא רק למראית עין, כפי שאומר ה'מי-השילוח': "הכל בידי שמים, גם יראת שמים"
. הכל בידי שמים. אפילו העוונות בידי שמים. זה נאמר לא כדי לפטור אותנו מאחריות, אלא כדי ליצור אקלים ומוטיבציה של "אני לדודי ודודי לי". הקב"ה באמת אוהב אותנו ומקבל אותנו. למה להיות בלחץ? משהו לא יהיה טוב? גם הלא-טוב שייך לקדוש ברוך הוא!
האם עמדה כזאת שלא מאמצת את הרצון, את האנרגיות ואת המוטיבציה לעשות, תגרום לנו להיות רפויים וחסרי אנרגיות? אדרבא, דווקא כאשר אדם חש משוחרר, שבאמת מקבלים אותו כפי שהוא, מתפתחות בו אנרגיות של יצירה. מה שחוסם אותנו אלו הפחדים, החששות. כל אחד יודע שהפחד החברתי הוא מאוד נורא, מאוד משתק, וכל אחד מאיתנו נגוע בו. הבדל אחד בינינו – שאני מדבר על זה... אין לי בעיה לחשוף את החולשות שלי ואת הבעיות שלי, אני כבר יכול לדבר על זה, וזה כשלעצמו כבר צעד גדול.

הרי בסופו של חשבון כולנו על אותה פלטפורמה, ומה שיכול לקרות בחודש אלול, הוא שנדבר עם ה' מתוך עמדה מאוד קרובה, כבן שמתרפק אחרי אביו. כלומר, אין מחיצות. המלך בשדה, וכל אחד יכול לבוא. ואם כל אחד רצוי ומקובל ואהוב, ו"אני לדודי ודודי לי", אנחנו מגיעים למקום שכולנו משוחררים, וכולנו יכולים להתפלל בדבקות, ויכולים לקום לותיקין, אם יש רצון, ולעשות דברים שבישיבה איננו פתוחים אליהם בגלל השייכות למסגרת ולכלל. לא רק שזה לא ירחיק אותנו, זה דווקא יפתח אותנו.
ד. מתגעגע להאדיטש

זה מחזיר אותי לכך שאני מאוד מתגעגע להאדיטש. הייתי שם בשבועות בקבר האדמו"ר הזקן. הייתה זו הפעם הראשונה שהייתי בהאדיטש, והיה זה הציון הראשון שהגעתי אליו. הייתה שם תחושה שאני ממש מתגעגע אליה. אם הייתי יכול לנסוע, הייתי נוסע לראש השנה לשם, אם כי לא אעשה זאת, מפני שטוב לי בישיבה, ואני מאוד אוהב את המקום שלי.

חשתי שם התעוררות עצומה, וכעבור כמה חודשים וניסיתי להבין: מה בעצם קרה שם? בסופו של דבר הרי באותה נסיעה הייתי בעוד ציונים: הבעש"ט, ר' נחמן, ר' נתן, המגיד... אבל זה היה לפני הכל, הציון הראשון.
קודם כל, חשתי אפסות גמורה. האדמוה"ז מדבר על האלוקות, ש"כולא קמיה כלא חשיב", שכל העולם זה אלוקות, שהעולם הוא רק אשליה, וכל תורת שלילת העולם של האדמוה"ז, שלא נדבר עליה כרגע.
התייחסתי לרבי בתחושה ש"כולא קמיה כלא חשיב". הרי זה אדם ענק שבענקים, שממש הוריד תורה מן השמיים, ולא פחות מזה. הייתי לגמרי מפוכח ורציונאלי, אבל הרגשתי שאני הולך בעולם מכושף.

אדמורי"ם שלמעשה לפני כ-250 שנה הורידו תורת סוד חדשה לעולם, כפשוטו ממש. אלמלא הם, לא היינו מה שאנחנו. אני מנסה לחשוב מה היה אלמלא בית חב"ד, אלמלא האדמו"ר הזקן וכל מה שבעקבותיו, ומצד אחר גם רבי נחמן, ור' נתן... זה היה עולם אחר, זו הייתה מציאות אחרת, כל ההוויה הייתה שונה.

ובתוך העוצמה האדירה הזאת חשתי, מצד אחד, "חידלו לכם מן האדם, כי במה נחשב הוא"
, ו"כולא קמיה כלא חשיב".

מבחינה זו, בדומה לבחינה הרוחנית של "כולא קמיה כלא חשיב", יש כאן עמדה דומה של ביטול מפרה, מעיר, מעורר, שצריך לפעול בו. דווקא העמדה של חוסר האונים, "ונחנו מה?", לא יוצרת ביטול והמעטת ערך.
ה. אהבת חברו אליו

אספר לכם סיפור. לפני שנים נגשה אלי במכללה בחורה, שלא הייתה תלמידה שלי, והשאלה שלה הייתה: בראש השנה חוזרים מספר פעמים בתפילה: אדם יסודו מעפר וסופו לעפר, בנפשו יביא לחמו. משול כחרס הנשבר, כחציר יבש וכציץ נובל, וכצל עובר, וכענן כלה, וכרוח נושבת, וכאבק פורח, וכחלום יעוף.
 ואילו אני בחורה מאוד מלאה מעצמי, מאוד יצירתית, למה מוציאים ממני בראש השנה את ה"לא כלום" הזה?

ראשית, התפעלתי מאוד מהשאלה. אינני יודע כמה אנשים שואלים שאלות כאלה. הייתה זו בחורה מאוד רוחנית. השאלה באמת העסיקה אותה.

ישנו "ביטול" שבאמת יוצר תחושה של לא-כלום במובן המתנגדי, צמצום כפשוטו. בספר התניא, בשער היחוד והאמונה, הצמצום שלא כפשוטו הוא מאוד מרכזי. צמצום כפשוטו יוצר מסר של: אתה שום דבר, גורנישט, מה אתה מבין מהחיים שלך? זהו דבר הרסני, והוא פסול.
אבל ישנו צמצום שלא כפשוטו. אמנם אתה עומד אל מול האינסוף כלא כלום, אבל זה לא כלום מואר, מעורר. זה בדיוק חודש אלול של "אני לדודי ודודי לי". זה המקום של התשובה, של התיקון, זה המקום שמתוכו באים להתפלל בימים הנוראים. זה מה שאמרתי לאותה בחורה, וזה ממש הרשים אותה.
ואפילו בלי קשר לתשובה – מתחילה שנה חדשה, לומדים להכיר אחד את השני, ולכל אחד יש חששות: איך מקבלים אותי פה? מה לעשות ומה לא לעשות? זה יוצר מחסומים מאוד חזקים. אדם לא יכול באמת ללמוד תורה או לעבוד את הקב"ה ממקום של פחד, מקום שבו הוא חושש למעמד שלו, וכן הלאה.

ו. פרקים באינטליגנציה רגשית 

לסיום, רצוני להביא משהו מהתניא ברוח הדברים, ויהא זה לעילוי נשמותיהם של הצדיקים.
עוד יש דרך ישר לפני איש לעסוק בתורה ומצות לשמן ע"י מדתו של יעקב אבינו עליו השלום שהיא מדת הרחמים, לעורר במחשבתו תחלה רחמים רבים לפני ה' על ניצוץ אלהות המחיה נפשו, אשר ירד ממקורו חיי החיים אין סוף ברוך הוא, הממלא כל עלמין וסובב כל עלמין וכולא קמיה כלא חשיב, ונתלבש במשכא דחויא הרחוק מאור פני המלך בתכלית ההרחק, כי העולם הזה הוא תכלית הקליפות הגסות כו'. ובפרט כשיזכור על כל מעשיו ודבוריו ומחשבותיו מיום היותו אשר לא טובים המה, ומלך אסור ברהטים ברהיטי מוחא, כי יעקב חבל נחלתו. וכמשל המושך בחבל וכו' והוא סוד גלות השכינה. ועל זה נאמר וישוב אל ה' וירחמהו לעורר רחמים רבים על שם ה' השוכן אתנו כדכתיב: השוכן אתם בתוך טומאתם.

אדם שפתאום נזכר שהוא מרכבה לשכינה, השכינה בתוכו, בתוכנו. השכינה נמצאת בתוך כל אחד. כאשר אדם נזכר בהארה זו, הוא לא חושב: "מה אעשה?". בעצם ההיזכרות בכך שאני מרכבה לשכינה, ובהארת הפנים הכרוכה בזכרון, אני כבר מוציא את השכינה מגלותה.
ויש דרך ישר לפני איש, שוה לכל נפש, וקרוב הדבר מאד מאד לעורר ולהאיר אור האהבה התקועה ומסותרת בלבו להיות מאירה בתוקף אורה כאש בוערה בהתגלות לבו ומוחו, למסור נפשו לה' וגופו ומאודו בכל לב ובכל נפש ומאד מעומקא דלבא באמת לאמיתו ובפרט בשעת קריאת שמע וברכותיה כמו שיתבאר. והוא כאשר ישים אל לבו מה שאמר הכתוב כמים הפנים לפנים כן לב האדם אל האדם, פירוש: כמו שכדמות וצורת הפנים שהאדם מראה במים כן נראה לו שם במים אותה צורה עצמה, ככה ממש לב האדם הנאמן באהבתו לאיש אחר, הרי האהבה זו מעוררת אהבה בלב חבירו אליו, גם כן להיות אוהבים נאמנים זה לזה, בפרט כשרואה אהבת חבירו אליו.

"כמים הפנים לפנים
" הוא כמו שכותב הבעש"ט: הפנים שלך מאירים ומוארים בפני חברך. הוא מדבר על זה בהקשר של האהבה. זה באמת מאוד נכון. אם אדם מרעיף אהבה על מישהו, הוא לא יוכל לעמוד בזה. אתה חייב להשיב אהבה על אהבה. אי אפשר אחרת.

אני רוצה לשמור על המשל ועל הנמשל. האופן שבוא אנו תופשים "אני לדודי ודודי לי" בין אדם לחברו, הוא הוא ה"אני לדודי ודודי לי" שבין אדם למקום. זה ממש אותו מבנה עצמו.
אוסיף עוד משהו. כידוע, בד"כ בנים, וגברים בכלל, מתוסבכים רגשית. בהגדרה. חסרים להם פרקים באינטליגנציה רגשית, ובעוד כמה אינטליגנציות, כידוע. מהבחינה הזאת, דווקא החסידות יכולה לפתוח פתחים, ולהוליך את הרוח שלנו למקומות יותר פשוטים, יותר מוארים, יותר ראשוניים. ישנן כיום סדנאות ותדרוכים, אבל זה לא התחום שלי, בהן אני יכול להיות תלמיד. אני מזמין את כולנו למקום שכל אחד אוהב את חברו, וחברו אוהב אותו. וכל אחד יודע שחברו יודע שהוא אוהב אותו וחברו אוהב אותו, ובעקבות כך נוצר מה שנוצר. לא מספיק רק לדבר על זה, אפשר להיות כאלה כפשוטו ממש, באופן שכל אחד נותן אמון בחברו ובכולם במין הדדיות.
והנה זהו טבע הנהוג במדת כל אדם, אף אם שניהם שוים במעלה, ועל אחת כמה וכמה אם מלך גדול ורב מראה אהבתו הגדולה והעצומה לאיש הדיוט ונבזה ושפל אנשים ומנוול המוטל באשפה ויורד אליו ממקום כבודו עם כל שריו יחדיו ומקימו ומרימו מאשפתו ומכניסו להיכלו, היכל המלך, חדר לפנים מחדר מקום שאין כל עבד ושר נכנס לשם ומתייחד עמו שם ביחוד וקירוב אמיתי וחיבוק ונישוק והתדבקות רוחא ברוחא בכל לב ונפש, על אחת כמה וכמה שתתעורר ממילא האהבה כפולה ומכופלת בלב ההדיוט ושפל אנשים הזה אל נפש המלך בהתקשרות הנפש ממש מלב ונפש מעומקא דלבא לאין קץ. ואף אם לבו כלב האבן המס ימס והיה למים ותשתפך נפשו כמים בכלות הנפש ממש לאהבת המלך
.

� תקציר דברים שנאמרו ע"י הרב יאיר דרייפוס, בהתוועדות ח"י אלול התשס"ו. תמלול ועריכה: בנימין פילצר.


� קהלת ז', א'.


� שמות רבה, פרשה מ"ח (ויקהל).


� ליקוטי תורה, פרשת ראה ל"ב, ב.


� ישעיה, ב', כ"ב.


� (משנה תענית ד', ח'):


אמר רבן שמעון בן גמליאל: לא היו ימים טובים לישראל כחמשה עשר באב וכיום הכיפורים, שבהן בנות ירושלם יוצאות בכלי לבן שאולין שלא לבייש את מי שאין לו. כל הכלים טעונין טבילה. ובנות ירושלים יוצאות וחולות בכרמים, ומה היו אומרות: בחור שא נא עיניך וראה מה אתה בורר לך, אל תתן עיניך בנוי תן עיניך במשפחה, (משלי ל"א) שקר החן והבל היופי אשה יראת ה' היא תתהלל...


� שיר השירים, ו', ג'.


� מי השילוח, חלק א', פרשת קורח.


� ראה הערה 5.


� "ונתנה תוקף".


� תניא, ליקוטי אמרים, פרק מ"ה.


� שם, מ"ו.


� משלי כ"ז, י"ט.


� שם.

